section_heading: Zemljaško i postzemljaško razdoblje – od 1932./33. do 1936./37. godine
paragraph_text: U tom razdoblju Generalićevo stvaralaštvo odlikuju socijalno i politički angažirane teme pod utjecajem umjetničke grupe Zemlja. Nastaju djela karakteristična uporabom lokalnog kolorita, plošnošću, stilizacijama, apstrahiranjem detalja te tipološkim prikazivanjem likova. U tom razdoblju, kako piše Vladimir Crnković, „slikar predočuje tipične seoske motive prožete socijalnom notom: nižu se čuvari svinja, seoska proštenja, procesije, pogrebi, plesovi, maškare, pljenidbe za porez, sukobi seljaka i žandara“. U najistaknutija djela ubrajaju se slike Rekvizicija iz 1934., Đelekovečka buna iz 1936. te Bistrički bokci iz 1937. godine.